**ОТЧЕТ**

**за дейността на НЧ „Димо Цонков 1927”**

**за периода 2023 година**

Разбирането за необходимостта от съществуването и дейността на читалищата се открива в историческите корени на тези национални, социални, културни, образователни и информационни организации. Сдържащи в себе си повече от век натрупан опит, те не остават само в миналото, но и отговарят на предизвикателствата на съвременния свят. Читалищата са обществена организация, която е отворена за всички членове на общността и се характеризира с общодостъпността на дейностите си.

В представите на българския народ народното читалище е една от най-знаковите институции, създадени преди години, продължаващи да присъстват и да се развиват и днес. Общественото мнение го възприема като място със своя специфична мисия.

И това ясно виждаме днес, 97 години след създаването на едно малко по размерите си читалище в с. Звездица, но пазещо ревниво големи идеали. Хората, работили в него преди и тези, работещи в него сега, не са забравили задължението си да пазят фолклора и традициите, да се грижат за културното израстване на населението. Но най-голямата заслуга на читалището е, че се грижи младите хора да не забравят мястото от където са тръгнали, за да открият  по-лесно и пътя, по който да продължат напред. Чрез организирането на различни събития и чрез сформирането на групи и кръжоци децата се приобщават към родното и откриват красотата на истинското, българското. А веднъж докоснали се до него, не ще го забравят. Напротив – умни и добри хора, те ще продължат дейността на радетелите за запазване на културата или поне ще предадат ценностите си и на своите деца. Читалището е институцията, съхраняваща паметта на времето, подхранваща духа на настоящето и грижеща се за бъдещето на новото поколение. С пълна сила за този чисто български феномен важи максимата, че е храм, запазил цялата красота  и достойнство на нашия народ.  
  
Измина още един отчетен период от живота и дейността на НЧ”Димо Цонков”. Няма друга културна и социална организация в нашето населено място, просъществувала толкова дълго време. Още от самото му създаване в него са членували най-будните звездичани. Целта и задачите на читалището винаги са били да задоволява потребностите на местното население, свързани с:

- развитие и обогатяване на културния живот, социалната и образователна дейност ;

- запазване на  обичаите и традициите на българския народ;

- разширяване на знанията на гражданите и приобщаването им към ценностите и постиженията на науката, изкуството и културата;

- възпитаване и утвърждаване на националното самосъзнание;

- осигуряване на достъп до информация;

Съществена част от дейността на НЧ „Димо Цонков 1927” е

**Библиотечната дейност:**

Библиотеката е разположена на площ от 42 квадратни метра. Библиотечният фонд , наброяващ 8250 заглавия е подреден в няколко отдела: художествена литература за възрастни-наша и чуждестранна; детска и юношеска литература; обществени науки; криминалета; преживяно; любовна литература.

Книжният фонд непрекъснато се подновява и доокомплектова, доколкото това е възможно. Всички средства от събран членски внос и защитени проекти са използвани за рационално закупуване на нови интересни заглавия.

Закупена и дарена литература за последната година 115 заглавия. Бракувана литература - 42 заглавия. Периодичен печат , абониран в библиотеката са списание „Къща и градина” и в-к „Минаха години”.

От 2009 година библиотеката стана член на Глобални библиотеки, което доведе до навлизане на нова техника - компютърна и размножителна

Това са :

5 броя компютърни конфигурации, мултимедия-1 брой, мултифункционално устройство/ ксерокс, скенер, принтер / Интернетът стана неотлъчна част от работата на библиотеката и читалището. Мултимедията присъства на много от читалищните мероприятия.

С наличната техника в библиотеката вече се предоставят административни, информационни и консултантски услуги на населението като:

- обявяване на свободни работни места от Държавно бюро по труда- Варна и различни фирми - информация за образователни институции - информиране на населението за предстоящи и минали събития изработване на CV.

-консулт и намиране на учебни материали за учащите се

-копирни услуги

През 2023 година броят на потребителите в библиотеката бяха 188

от тях деца и ученици 95 , възрастни 93

**Художествено- творческа дейност:**

Самодейни колективи

В нашето читалище вече дванадесет години работят два самодейни състава- смесена вокална група за обработен фолклор ” Зорница” с диригент Росица Малчева и танцова формация „Звездица с ръководител Магдалена Димитрова. От осем години функционира и се радва на голяма популярност-хоровод „Плеяди”, с ръководител Гергана Стефанова. Жителите на Звездица по традиция очакват с нетърпение изявите на Кукерската , Коледарската и Лазарската ни групи. Преди три години се създаде и детско танцово студио „Звездичка”. От три години се радваме и на изпълненията на мъжко трио „Феникс”. Продължава да ни радва с изявите си и детски клуб по спортни танци с ръководител Боян Кърлиев. От тази година функционира и модерен балет „ Вега“, с ръководител Александра Тасаджикова. Любителските колективи редовно участват в мероприятията, организирани от читалището и кметство Звездица. Многократно сме се включвали в концертни програми по покани от община Варна, от други читалища, от Общински съвет на пенсионерите и др. Всяка година изнасяме по два самостоятелни концерта на сцена „Раковина” в Приморски парк. Неотлъчна част от концертните изяви са индивидуалните изпълнители Гергана Стефанова, Росица Малчева, Велизар Димов, Добри Добрев, Борис Димов.

**През изминалата година НЧ „Димо Цонков 1927“ има три спечелени и осъществени проекти.** Успяхме да отпразнуваме Кукеровден, Денят на самодееца , Първи март-съвместно с ДГ“Зорница“ и пенсионерско дружество Звездица. След Първомартенската работилничка, съответно мартениците бяха подарени от Баба Марта на децата от Звездица. Заедно, на площадката пред читалището отпразнувахме и националния празник - Трети март. Представители от НЧ „Димо Цонков“ имаше и на градското поклонение по случай празника. Децата от ДГ“Зорница“ гостуваха в нашето читалище , като отбелязахме заедно Деня на книгата и авторското право. Ежегодно участваме в Маратона на четенето, организиран от РБ „ Пенчо Славейков“ – Варна. За радост на всички, красивите момичета от Лазарската група посетиха домовете на звездичани, като доставиха несравнимо удоволствие за сетивата. Малки и големи се включиха и през 2023г. в станалата традиция инициатива „Засади дърво“ през м. април. Подобаващо бе отбелязана и Седмицата на гората, като децата от селото съвместно с представители на Горско стопанство-Варна засадиха декоративни храсти в района на ДГ“Зорница“ и Екопарк „Звездица“. Бе проведена и викторина , свързана с опазването на горите и околната среда. На мероприятието вече по традиция присъстваха и взеха дейно участие служителите от отдел „Екология“ при Община Варна.

В същия месец бе и участието на СВГ“Зорница“ на пролетното издание на националния конкурс „Фолклорен изгрев“ в МОЛ Варна, където завоюваха първо място. Много фантазия и сръчност проявиха нашита деца във Великденската майсторилня, създавайки чудесни творби свързани с Великден, които впоследствие бяха аранжирани на изложба в кметство Звездица и читалище „Димо Цонков“.

Денят на детето 1 юни, се проведе в обновените и станали любимо място - детска площадка и игрище. За най-малките бе организиран спортен празник, който премина при оспорвана надпревара. Самодейните състави участваха на ФФ “Аспарухово пее и танцува“ на 25 юни , като бяха бурно аплодирани. Успешно и при голям интерес проведохме ежегодния фестивал „Заедно на Еньовден“, по защитен от нас проект и с финансовата подкрепа на Община Варна.

Успешно бе участието на самодейните колективи във ФФ „Искри от миналото“ в гр. Априлци, където за воюваха две втори места.

Новият спечелен проект през изминалата година бе – „Настолни и подвижни образователни игри в Екопарк Звездица“. Той бе предназначен за деца и младежи и премина с голяма посещаемост. В рамките на проекта бяха игнорирани мобилните устройства и участниците се насладиха на чудесните игри от минало и настояще. В продължение на два месеца по време на сбирките те побеждаваха и губеха, играха в колектив и индивидуално, учеха се на толерантност и себераздаване. В три от занятията участваха и техните родители, баби и дядовци, които си припомниха игрите от детството, като се запознаха и с игрите от съвремието. На всички им беше много забавно, интересно и поучително.

През летния сезон, самодейците към читалището имаха два концерта на сцена „Раковина“ бурно аплодирани от варненската публика. СВГ “Зорница“ участва в МФФ „Песен се пее, хоро се вие“ в с. Здравец, като отново се представи на изключително високо ниво и завоюва специалната награда на фестивала. Първа награда нашите изпълнители спечелиха и на престижния НФ „ Тополи пее и се смее“. Достойно бе и представянето в МФ „ Листопад на спомените“, където бяхме удостоени с една от най- високите награди- Сребърен лист. На по-късен етап през месец октомври отбелязахме деня на пенсионера в новообзаведения Клуб на пенсионера “Звездица“. С концерт в двора на храм Св. Иван Рилски отпразнувахме празника на селото и НЧ“Димо Цонков 1927“. По традиция почетохме и един от най-хубавите български празници - Деня на народните будители. На 14 ноември проведохме съвместна среща със самодейците от НЧ „Христо Смирненски “ с. Здравец обл. Варна. Разучихме две местни хора и се запознахме с чудесната и разнообразна етнографска сбирка към читалището. На Никулден преди Коледа, пред сградата на кметството организирахме децата на Звездица, които украсиха Коледната елха и запалиха светлините, а след това бе организирано Никулденско веселие за жителите на селото. Последваха традиционните - коледно тържество и концерт на самодейците и членовете на читалището. По традиция на Бъдни вечер с благословията на отец Добромир в храм „Св. Иван Рилски“, с иконата на Рождество Христово, момчетата от Коледарската група поеха и посетиха домовете на звездичани, огласяйки ги с чудесните български коледарски песни.

**Школи, кръжоци, клубове по изкуствата**

През изминалата година значително бе увеличен репертоара на хоровод „Плеяди”. Под ръководството на Гергана Стефанова около 29 ентусиасти разучават български народни хора.

Клуб **„Приятели на билката”** е ежегодно функционираща формация. От поколение на поколение се предават знания и познания за билките в България. Все повече участници се включват в брането на билки, направа на амулети , направа на венец и в празнуване на Еньовден.

В ателие **„Фантазия и сръчност”** с ръководители Вяра Бенова, Дарина Калудова и Ваня Нейкова вече на 10 години се творят красиви и професионално направени експонати, заслужено е оценявани от всички. Много интерес предизвикват: **Мартенската майсторилня**; **Великденската работилничка; Коледната ръкоделна; Ателието за** **кукерски маски, Ателие за декупажна техника**, а от 2022г. година и **Кръжок по карвинг** .

През летния ваканционен период действа при голям интерес клуб **,,Усмивка за теб”**. Организират се походи, занимания на открито, игри и др., които приобщават децата на Звездица в една общност, възпитават чувство за колективизъм и приятелство.

При особен интерес продължава да функционира и АРТ школа по рисуване и приложни техники с ръководител Венцислав Балабанов.

От 2021 година действа клуб по спортни танци с р-л Боян Кърлиев, който от 2022г. сформира и клуб по Зумба. От 2023г. се радва на популярност и модерен балет „ Вега“ с ръководител Александра Тасаджикова.

Читалището придоби голям опит в разработване и осъществяване на

**Инициативи и проекти за местно развитие.**

Всички празници- Бабинден, Трифон Зарезан, Кукеровден (Сирни заговезни), Ден на самодееца, Лазаровден, Великден, Гергьовден, Еньовден, Празник на храм „Св. Иван Рилски”, Ден на Народните будители, Коледа и други се отбелязват с концерти и увеселения.

Активно се включваме в мероприятията на РБ,,П. Славейков”, като ежегодния ,,Маратон на четенето” и такива, свързани с детската книга и възпитанието на децата да четат, да се научат и свикват, че знания се получават не само от Интернет, а най-вече от достоверни факти в книгите.

Бяхме поканени и участвахме в Инициатива „ Интернет за всички 55+“ на АСЧ и А1. В рамките на същата бяха проведени обучителни лекции, които преминаха при голям интерес и се оказаха много полезни за по- възрастните, които получиха елементарни, но много необходими в съвремието знания за работа в глобалната мрежа и боравене с мобилни устройства.

**Социална дейност**

Позитивното в работата на НЧ „Димо Цонков е, че то приобщава младите хора и подрастващите чрез изучаване и възпроизвеждане на традиционните български празници и обичаи. Това води до насърчаване на социалната промяна, разрешаване проблеми на човешките взаимоотношения и развитие на способностите .Забелязва се, че все повече семейства се включват в нашата дейност с децата и внуците си. Специално внимание получават и хората в неравностойно положение, на които осигуряваме достъп до библиотеката и читалищните мероприятия.

Приоритет в работата на читалищното настоятелство и работещите в читалището през отчетния период, е била задачата за участие с **проекти** **по различни оперативни програми**.

Имаме ежегодно одобрен за финансиране проект:

* Фестивал „Заедно на Еньовден”
* Нов проект „ Настолни и подвижни образователни игри в Екопарк Звездица“.
* Програма-„Българските библиотеки-съвременни центрове за четене и информираност“- отново одобрен и осъществен проект.
* Инициатива „ Интернет за всички 55+“ на Асоциация съвременни читалища и А1
* Читалището успешно се включи в новосформираната МИГ „Варна-Аврен“.

**Ремонтна дейност**

И през изминалата година продължихме с ремонтните и реновиращи дейности. Боядисахме стаята- ателие и обновихме градинката пред читалището. Монтирахме още нови стелажи в складовото помещение. Закупен бе и нов принтер. Периодично се закупуват с инструменти, материали и спомагателни средства за кръжоците и ателиетата.

Със собствени средства, ремонтирахме пейките пред читалището.

**Спортна дейност**

Може би в дейността на другите читалища няма такъв раздел. Но ние в началото на отчета споделихме, че задачата ни е да задоволяваме разнообразните потребности на местното население. Това наложи в плановете на читалището да бъдат предвидени все повече спортни мероприятия: турнир по **шахмат,** **тенис на маса, футбол и народна топка, щафетни игри, които са обединени под мотото ”Звездица спортува”, Велокритериум**, който вече е част от календарния план на Дирекция „Спорт” на община Варна. Не мога да не спомена с гордост и умиление станалите традиция изпълнения на мажоретките старша възраст от СВГ’’Зорница”, като през изминалата година към тях се присъединиха и момичетата от модерен балет „ Вега“.

С всяка изминала година тези състезания стават все по- интересни и по - масови. Включват се деца от детската градина, ученици, майки, татковци, та дори и баби и дядовци.

**Обучения през последната година**

-Участие в инициатива на Фондация "Народни читалища" от срещи за обсъждане на актуалните възможности и предизвикателства пред читалищата в цялата страна. Съответно посещение на такава среща, организирана от РЕКИЦ „Читалища“ Варна – „ Читалищни диалози“.

Тази година НЧ,, Димо Цонков 1927” навършва 97 години. Време много, що се касае за години, но време малко, що се касае за традициите и историята на един край.

Ние, работещите в читалището сме щастливи и удовлетворени, че сме част от тази история и участници в традициите. И занапред ще влагаме всички свои сили, за да бъде НЧ „Димо Цонков 1927‘център, даващ възможност за общуване на хора от различни поколения, възраст и религия. Искрено се надяваме, както досега, това да става с активната помощ на Вас, нашите всеотдайни самодейци, доброволци, съмишленици и финансовата подкрепа на община Варна.

26.03.2024г. Председател:……………….

С. Христова